1Polé ri Daud. Pojiwi PUWANGNGE, éh nyawaku, sininna batékku, pojiwi asen-Na iya mapaccingngé.
2Pojiwi PUWANGNGE, éh nyawaku, aja’ muwallupaiwi sininna akessingen-Na!
3Aléna iya maddampengengngéngngi sininna dosamu, iya pajjappaéngngi sininna lasamu.
4Aléna iya paleppe’éngngi nyawamu polé ri kuburu’é, iya bolloiyékko sibawa pammasé nenniya paressé babuwa.
5Aléna iya sennangiyéngngi atuwommu sibawa iya makessingngé, angkanna tette’ko malolo pada-pada kuwajangngé.
6PUWANGNGE pajoppai hukkungngé sibawa adélékengngé untu’ sininna tau iya ritenre’é.
7Napannessai rancana-Na lao ri Musa sibawa sining pangkauken-Na lao ri bangsa Israélié.
8Saba’ mamaséi PUWANGNGE sibawa makacuwai, malampé sabbara’i sibawa tabbolloi pammasé-Na.
9Dé’ namatteru-teru maggera’, sibawa dé’ namacai untu’ mannennungeng.
10Dé’ nahukkukki situru dosata, iyaré’ga nawale’ki situru asalatta.
11Iyakiya sittanré langié polé ri linoé, silloppo iyaro pammasé-Na untu’ tau mateppe’é.
12Sibbéla alau polé ri yajang, sibbéla iyaro Nabbéyangngi dosa-dosata.
13Pada-pada séddié ambo’ mamaséiwi ana’-ana’na, makkuwaniro PUWANGNGE mamaséiwi tau iya mateppe’é.
14Saba’ naisseng PUWANGNGE riyébbuki polé ri agaé, Naéngngerakki banna awumi.
15Atuwonna tolinoé maponco’mi pada wellaé; tabbakkai pada-pada bungaé ri dare’é;
16rékko nairii anging, lennye’ni, mala onronna dé’na nirissenna paimeng.
17Iyakiya PUWANGNGE tette’i namaséi tau mateppe’é, akessingen-Na matterui massossoreng
18lao ri tau iya makkatenningngé ri assijancin-Na, sibawa matinulué pogau’i parénta-Na.
19Mapparéntai PUWANGNGE ri surugaé, Aléna arung iya makuwasaé ri yasé’na sini-sininnaé.
20Pojiwi PUWANGNGE, éh sining malaéka’-Na iya poré, iya méngkalingaéngngi sibawa pogau’i parénta-Na.
21Pojiwi PUWANGNGE, éh sininna mahlu’é ri surugaé, sininna atan-Na iya pogau’éngngi élo-Na.
22Pojiwi PUWANGNGE, éh sininna ripancajiyé ri sininna daéra akuwasan-Na. Pojiwi PUWANGNGE, éh nyawaku!
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn